Tá méadú feicthe ar an líon daoine a thaistealaíonn d'aer le fiche nó tríocha bliain anuas, agus thaifead an tAontas Eorpach thart ar 1 bhilliún paisinéir (in 2019), as ar tháinig leath billiún de na paisinéirí aeir sin isteach san Aontas nó amach as. Cuireann sé sin brú ar na teorainneacha seachtracha aeir. Sa chomhthéacs sin, tá an Réamhaisnéis faoi Phaisinéirí (API) ina huirlis éifeachtach chun údaráis teorann a chur ar an eolas roimh ré faoi mhéid agus faoi aiteantas na dtaistealaithe aeir, lena n-éascaítear réamhsheiceálacha sula sroicheann siad an teorainn sheachtrach. Ta dhá phríomhcheist ann, áfach, lena gcruthaítear bearnaí agus neamhréireachtaí sa dóigh a bpróiseálann na Ballstáit sonraí API chun críocha bainistiú teorann agus chun críocha fhorfheidhmiú an dlí.

·Ar an gcéad dul síos, éilítear le bainistiú éifeachtach teorann go ndéanfaí réamhsheiceáil go héifeachtach agus go córasach ar gach taistealaí aeir a thrasnaíonn teorainneacha seachtracha Schengen le sonraí API. Mar sin féin, ní iarrann gach Ballstát ar aeriompróirí sonraí API a tharchur. Ina theannta sin, i gcás na mBallstát sin a bhfuil córas API bunaithe acu, breathnaíodh i meastóireacht 2020 ar an Treoir API nach mbaineann na Ballstáit úsáid leordhóthanach as an bhféidearthacht sonraí API a phróiseáil le haghaidh bainistiú treistithe teorainneacha. Ina theannta sin, éilítear le húsáid éifeachtach sonraí API bailiú sonraí iontaofa agus fíoraithe, agus ní é sin an cás corruair sa lá atá inniu ann. Go deimhin, ní fhorordaítear le Treoir API na modhanna chun sonraí API a bhailiú ó phaisinéirí, rud a bhféadfadh tarchur sonraí neamhiomlána nó míchearta chuig údaráis náisiúnta a bheith mar thoradh air. Nuair a chuirtear iad sin le chéile, agus mar gheall ar an tsolúbthacht a fhoráiltear le ceanglais na Treorach API, tá difríocht mhór idir na dóigheanna a bhfuil an Treoir API á cur chun feidhme ag na Ballstáit. Mar thoradh air sin, ní dhéantar gach aerphaisinéir a thrasnaíonn teorainn sheachtrach Schengen a réamhsheiceáil le sonraí API.

·Ar an dara dul síos, is uirlis éifeachtach é próiseáil chomhpháirteach sonraí API agus Taifead Ainmneacha Paisinéirí (PNR) d'údaráis forfheidhmithe dlí chun sceimhlitheoirí agus coirpigh eile a dhéanann coireanna tromchúiseacha a bhrath. Tá coireacht thromchúiseach agus sceimhlitheoireacht a chomhrac ina chuspóir sonrach le próiseáil sonraí AP, ach ní bheidh sé éifeachtach ach má dhéantar na sonraí a phróiseáil in éineacht leis an bhfaisnéis áirithinte a chuimsítear sna sonraí PNR. Leis na heasnaimh i bpróiseáil sonraí API a shainaithnítear thuas baintear an bonn d'úsáid na sonraí chun críocha fhorfheidhmiú an dlí. Thairis sin, ós rud é nach n-éascaítear faoin gcreat reatha AE próiseáil chomhpháirteach a dhéanamh ar shonraí API agus sonraí PNR ach ar eitiltí a thagann isteach san Aontas nó a imíonn as, tá bearna slándála thábhachtach ann maidir le próiseáil sonraí aerphaisinéirí ag údaráis na mBallstát ar eitiltí laistigh den Aontas agus ar eitiltí intíre. Chun aghaidh a thabhairt ar an mbearna sin, iarradh i Straitéis an Choimisiúin i mí an Mheithimh 2021 i dtreo limistéar Schengen a bheidh lánfheidhmiúil agus athléimneach go méadófaí an úsáid as sonraí API i gcomhcheangal le sonraí PNR le haghaidh eitiltí laistigh de limistéar Schengen chun feabhas suntasach a chur ar an tslándáil inmheánach, i gcomhréir leis an gceart bunúsach maidir le sonraí pearsanta a chosaint agus leis an gceart bunúsach maidir le saoirse gluaiseachta.